Document ID: 32014R1153

KOMISIJAS REGULA (ES) Nr. 1153/2014
(2014. gada 29. oktobris),
ar ko attiecībā uz vācamajiem datiem, izlases metodi, precizitātes un kvalitātes prasībām groza Regulu (EK) Nr. 198/2006
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2005. gada 7. septembra Regulu (EK) Nr. 1552/2005 par statistiku, kas attiecas uz arodmācībām uzņēmumos (1), un jo īpaši tās 7. panta 3. punktu, 8. panta 2. punktu un 9. panta 4. punktu,
tā kā:
(1)
Ar Regulu (EK) Nr. 1552/2005 tiek izveidota vienota sistēma Eiropas statistikas apkopošanai attiecībā uz arodmācībām uzņēmumos.
(2)
Komisijas Regulā (EK) Nr. 198/2006 (2) definēti konkrētie vācamie dati attiecībā uz uzņēmumiem, kuri piedāvā arodmācības un kuri nepiedāvā arodmācības, un attiecībā uz dažādiem arodmācību veidiem, izlases metodi, vācamo datu precizitātes un kvalitātes prasībām, kā arī kvalitātes ziņojumu struktūru.
(3)
Būtu jāpieņem prasības attiecībā uz to datu kvalitāti, kuri jāvāc un jānosūta Eiropas statistikas vajadzībām par uzņēmumos veiktām arodmācībām, standarta kvalitātes ziņojumu un visiem pasākumiem, kas vajadzīgi, lai novērtētu un uzlabotu datu kvalitāti.
(4)
Lai samazinātu slogu turpmākajā datu vākšanā par statistiku, kas attiecas uz arodmācībām uzņēmumos, ir lietderīgi mainīt kodu shēmu, izlases metodi, precizitātes un kvalitātes prasības.
(5)
Tāpēc būtu attiecīgi jāgroza Regula (EK) Nr 198/2006.
(6)
Šajā regulā paredzētie pasākumi ir saskaņā ar Eiropas Statistikas sistēmas komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 198/2006 I, II, III un V pielikumu aizstāj šīs regulas pielikuma tekstu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 29. oktobrī

Labels: 12
4
9
19